Афэрым, Тамерлан!
Налшык къалэм и прогимназие №18-м и егъэджакIуэ БжьыхьэлI Светланэ 4-нэ классым щIэсхэм яригъэтхащ «Сэ щхьэ сынэхъыфI?» упщIэр щыгъэува сочиненэ. Апхуэдэ упщIэ зыхуигъэувыжыныр еплIанэ классым щеджэ цIыкIухэм я дежкIэ тIэкIу мыпасэIуэу пIэрэ? Хьэмэрэ я гупсысэр нэхъ ишэщIыну, цIыкIухэм я щхьэм илъыр къыдгурыIуэнымкIэ сэбэп хъуну пIэрэ? ТIэрло Тамерлан и IэдакъэщIэкIыр гупсысэкIэ нэхъ гъэнщIа лэжьыгъэу къыщалъытащ школым.
Нартан къуажэм къикIыурэ а школым щеджэ Тамерлан щIалэ губзыгъэ цIыкIущ, сыт хуэдэ дерсымкIи ехъулIэныгъэ иIэу апхуэдэщ. И адыгэбзэращи — гъэхуащ. Ар, шэч хэмылъу, щIалэ цIыкIур къыщыхъу унагъуэм къыщожьэ. И адэ-анэм къабгъэдэкIым нэхърэ мынэхъыбэмэ, зыкIи нэхъ мащIэкъым абы и гъэсэныгъэм, и зыужьыныгъэм, и бзэм абы и анэшхуэ ТIэрло ФатIимэ хилъхьэр. Ар Тамерлан здэкIуэ курыт школым и пэщIэ-дзэ классхэм я егъэджакIуэщ, унафэщIым и къуэдзэщ. Дызытепсэлъыхьыр наIуэ хъун щхьэкIэ сыхуейщ щIалэ цIыкIум и IэдакъэщIэкI сочиненэм итым фыщызгъэгъуэзэну. Ар зэрыщыт дыдэм хуэдэу теддзэмэ нэхъыфIу къэтлъытащ. Гу лъывэзгъэтэну сыхуейщ сочиненэм хэт усэ сатырхэри езы Тамерлан зэриIэдакъэщIэкIым.
Мис апхуэдэу фIыуэ уеджэу, ухущIемыгъуэжу, уи адэ-анэр, уи адэшхуэ-анэшхуэр бгъэгушхуэу дунейм утеты-ну, лъэпкъылI нэс къыпхэкIыну ди гуапэщ, Тамерлан. Афэрым!
ИСТЭПАН Залинэ.
Сэ щхьэ сынэхъыфI?
Зы лъэныкъуэкIэ, сэ сынэхъыфIщ жыпIэмэ уи щхьэм ущытхъужу къокI. НэгъуэщI лъэныкъуэкIэ уегупсысмэ, дэтхэнэ цIыхури фIым хущIэкъун хуейщ.
Насыпщ дунейм узыншэу утетыныр,
Уи адэ-анэр пхуэпсэуныр,
Блэжьын, пшхын бгъуэту укъэхъуныр,
ЩIэныгъэ нэху зэбгъэгъуэтыныр!!!
Си гугъэщ, дунейм тет дэтхэнэ цIыхуми насып къилъыхъуэу, нэгъуэщIу жыпIэмэ и Iуэхур дэкIыу хуейщ псэуну. Сэ сынасыпыфIэу зыкъызолъытэж. Сыт щхьэкIэ жыпIэмэ, си адэшхуэ-анэшхуэр, адэ-анэр псэущ, шыпхъу цIыкIуи къуэш цIыкIуитIи сиIэщ, си шынэхъыщIэ цIыкIур апхуэдизкIэ IэфIщи, дигъэзэшкъым.
Насыпышхуэщ сэ си дежкIэ сыузыншэу, IэщIагъэ сиIэу, си унагъуэм щIэсхэр згъэбжьыфIэу сыщытыныр. ЦIыху куэдым насыпыр Iуэхугъуэ зэмылIэужьыгъуэхэм халъагъуэ, псалъэм папщIэ, дэтхэнэ адэ-анэм дежкIи насыпышхуэщ и быныр узыншэмэ, цIыхум сэбэп яхуэхъуфмэ, и щхьэ игъэпсэужыфмэ.
Си гугъэщ сэ насыпыфIэ сыхъумэ си Iыхьлыхэри, си егъэджакIуэхэри абы щыгуфIыкIыну!
Си анэшхуэм сыгурыхуэу жеIэ. Абы нэхъри сытригъэгушхуэурэ нэхъыфIыжу сригъэджэну арауэ си гугъэщ. Сэ зыми и жагъуэ схуэщIынукъым, псоми садэIэпыкъуну сыхуейщ. Си ныбжьэгъухэр згъэпэжыну сыхуейщ. Пэжыныгъэм нэхъыфI щыIэ? ИтIанэ, тхьэмыщкIэ слъагъум си гур мэгузавэ, садэIэпыкъуну сыхуейщ. Дэтхэнэ цIыхури насыпыфIэ хъуну, нэгъуэщIу жыпIэмэ, и мурадхэр къехъулIэну си хъуэпсапIэщ:
Ирехъу ди жылэр насыпыфIэ,
Мурад нэхъыфIхэр кърехъулIэ!
Насып хущIэкъуу ирепсэу!
«Насып щIэкъуныр арщ насыпыр!» — жиIакъэ ди усакIуэ цIэрыIуэм.
Мы си тхыгъэр сыхуейщ сухыжыну мыпхуэдэу: сызыщытхъужауэ зыгуэркIэ къащыхъумэ, си дуней тетыкIэмрэ Iуэхуу схуэщIэхэмрэ къагъэлъэгъуэнущ сызищIысыр.
